**KLAIPĖDOS MIESTO SAVIVALDYBĖS TARYBA**

**SPRENDIMAS**

**DĖL PROJEKTŲ KONKURSŲ RENGIMO TVARKOS**

2018 m. birželio 13 d. Nr. T1-139

Klaipėda

Vadovaudamasi Lietuvos Respublikos architektūros įstatymo 13 straipsnio 2 dalimi, Lietuvos Respublikos civiliniu kodeksu, Lietuvos Respublikos viešųjų pirkimų įstatymu ir kitais konkursų rengimo tvarką reglamentuojančiais teisės aktais ir siekdama reglamentuoti architektūros srities visuomeninius santykius, išsaugoti sukurtą ir kurti tinkamos kokybės su krašto savitumu ir kultūra darnią, viešuosius interesus atspindinčią, išliekamąją vertę turinčią aplinką, Klaipėdos miesto savivaldybės taryba nusprendžia:

1. Nustatyti, kad architektūriniu, urbanistiniu, valstybiniu ar viešojo intereso požiūriu reikšmingų objektų planavimo ar projektavimo atvejais, išskyrus atkuriant pastatus, statytus iki 1945 metų, turi būti rengiami architektūriniai ar projektų konkursai:

1.1. senamiestyje ir miesto istorinėje dalyje projektuojant naujus 6000 kub. m tūrio ir didesnius pastatus ar rekonstruojant esamus pastatus (išskyrus nesudėtinguosius), kai tūris keičiamas 30 proc. ir daugiau;

1.2. projektuojant naujus oro uostus, jūros ir upių laivyno, geležinkelio ir autobusų stočių pastatus, reikšmingus miestui ir regionui stadionus, tiltus, viadukus ir projektuojant naujus ar rekonstruojant esamus skverus, parkus, aikštes;

1.3. projektuojant naujus aukštybinius pastatus;

1.4. statiniams ir teritorijoms (teritorijų planavimo dokumentuose numatytais atvejais).

2. Nustatyti, kad atskiru Klaipėdos miesto savivaldybės tarybos sprendimu architektūriniai ar projektų konkursai gali būti nerengiami planuojant ar projektuojant Klaipėdos miestui ekonominiu, socialiniu ir (ar) kultūriniu aspektu svarbius objektus, taip pat objektus, kurie Lietuvos Respublikos Vyriausybės nutarimu yra pripažinti valstybei svarbiais projektais, kurių statybą numatoma finansuoti valstybės ar savivaldybės lėšomis, ir kurie dera su miesto plėtra ir savitumo išsaugojimu.

3. Nustatyti, kad Klaipėdos miesto savivaldybės administracija, vykdydama projektų konkursus, projekto konkurso laimėtojams skiria piniginius prizus (premijas).

4. Nustatyti, kad šis sprendimas įsigalioja 2019 m. sausio 1 d. ir iki šio sprendimo įsigaliojimo pradėtų rengti projektų ar planų procedūros gali būti tęsiamos neatsižvelgiant į šį sprendimą

|  |  |
| --- | --- |
| Savivaldybės meras  |  |

|  |  |
| --- | --- |
| Teikėjas – Savivaldybės administracijos direktorius | Saulius Budinas |

Parengė

Savivaldybės administracijos direktoriaus pavaduotoja

Elida Mantulova, tel. 39 60 32

Investicijų ir ekonomikos departamento vyresnysis patarėjas

Vytautas Kovaitis, mob. 8 672 30 014

2018-04-09